Naser Khader (RV), 2004-04-23:
Først og fremmest tak til SF for at rejse forespørgselsdebatten og dermed sætte fokus på et vigtigt område.
Vi er i Det Radikale Venstre også glade for, at vi i dag får en bred vedtagelse på området, for det er et område, der ikke ligefrem nyder det kulturpolitiske rampelys eller får overdreven opmærksomhed - ikke hele området i hvert fald.
Man kan vel groft sagt inddele området i to dele: idrætslivet og det øvrige frivillige kunstneriske og kulturelle liv.
Det er specielt det sidste område, som er temmelig overset, også i kulturministerens sigtelinjer, som vi debatterede her i formiddags.
Der handler afsnittet om foreningsliv og de frivillige udelukkende om sport og idræt.
Vi skal skabe gode rammer både for idrætslivet og det øvrige frivillige kulturliv.
Tidligere på folketingsåret var Det Radikale Venstre med
til at fremsætte et beslutningsforslag, med Socialdemokraterne bl.a., om kulturskoler.
I 2002 fik over 130.000 børn undervisning på landets 232 musikskoler.
Forslaget går ud på at udbrede den succesrige model for musikskolerne til andre områder som billedkunst, dansk drama og litteratur, således at staten betaler en vis del af lønudgifterne i den sammenhæng.
Men forslaget blev desværre afvist af regeringen og Dansk Folkeparti.
Det frivillige kulturliv lever og ånder.
Man kan selvfølgelig diskutere, i hvilket omfang det overhovedet er statens opgave at støtte aktiviteter af denne slags.
Men der er altså også andre områder og andre måder at gøre det på.
Hvad angår fordelingen af tipsmidlerne på det kulturelle område, har Det Radikale Venstre derfor også bemærket og påtalt, at det frivillige område bliver prioriteret for lavt, medens ministeren til gengæld anvender tipsmidlerne på mere generelle, ministerielle områder.
I forhold til idrætsområdet vil jeg da også rose et enkelt af ministerens initiativer, som vi i Det Radikale Venstre hilser velkommen og ser frem til at se resultaterne af.
Det er det initiativ, der hedder »Børn og unge i bevægelse«, som skal få flere børn til at dyrke idræt umiddelbart efter skoletid.
Projektet er rettet mod et påtrængende problem for børn og unge og dermed for samfundet: den stigende vægt og
faldende aktivitet
Det vil sige, at man skaber sig et bedre liv, medens man har det sjovt og bliver fortrolig med at stimulere andre sider af sig selv, sin krop.
Samtidig er det et spændende oplæg til samarbejde mellem skoler og det frivillige netværk, som forhåbentlig kan bidrage med hver deres stærke sider.
Men lige så rosværdig »Børn og unge i bevægelse« er,
lige så uforståeligt er det imidlertid, at ministeren ikke vil videreføre det idrætspolitiske idéprogram i en eller anden form baseret på evalueringer.
Projektet er motiveret af, at mere end halvdelen af al idrætsaktivitet i dag foregår uden for foreningerne.
Den aktivitet skal vi skabe gode rammer for og faciliteter til.
Vi har tidligere støttet en pulje på 20 mio. kr.
Til sammenligning modtager de tre store forbund på idrætsområdet næsten ½ mia. kr. om året.
Som jeg sagde tidligere på dagen, er det interessant, at kulturministeren med sine sigtelinjer indleder med at spørge, hvem der ejer kulturpolitikken.
Når det drejer sig om det frivillige område, kan man i hvert fald ikke beskylde nogen for at gøre det.
Af den grund er vi i Det Radikale Venstre ekstra glade for denne brede vedtagelse, som vi kommer til at vedtage efter denne her debat.